Carl V. Petersen
Carl V. Petersen, Carl Vilhelm Petersen, 1868-1938, dansk kunstkritiker og -historiker. Efter studieophold i bl.a. Frankrig redigerede Petersen 1909-10 Kunstbladet s.m. Vilhelm Wanscher og skrev derefter aktuel kunstkritik især i Tilskueren. Som kunsthistoriker behandlede han 1800-t.s danske og franske kunst, og fra 1923 var han direktør for Den Hirschsprungske Samling. Petersen var en engageret talsmand for de kunstnere, der stiftede Grønningen i 1915, senere for de abstrakt-surrealistiske kunstnere omkring sammenslutningen Linien, bl.a. sønnen Vilhelm Bjerke Petersen.